Jozef Gregor Tajovský

Jozef Gregor Tajovský (vlastným menom Jozef Alojz Gregor) (* 18. október 1874, Tajov – † 20. máj 1940, Bratislava) bol slovenský prozaik, dramatik, básnik, redaktor, učiteľ, úradník, politik.

Gregor Tajovský bol ako prozaik vedúcou osobnosťou druhej vlny slovenského literárneho realizmu a ako dramatik zakladateľom slovenskej realistickej drámy. Jeho hry sú aj v súčasnosti súčasťou kmeňového repertoáru slovenských profesionálnych divadiel, vrátane Slovenského národného divadla, domácich i zahraničných ochotníckych divadiel.

 Rodisko, rodina, štúdiá, vzdelanie 
Narodil sa 18. októbra 1874 v stredoslovenskej obci Tajov, v prírodnom prostredí pod Kremnickými vrchmi, ako najstaršie dieťa v mnohodetnej rodine. Otec František Alojz Gregor (1849 – 1922) bol remeselník – obuvník, matka Anna Gregorová, rod. Grešková (1853 – 1925). Týždeň po narodení ho pokrstili menami Jozef Alojz. Tajovský mal šesť bratov a dve sestry. Tajovského otec bol prísny nielen na seba, ale aj na mladého Jozefa. Detstvo preto často trávil u starých rodičov, ku ktorým sa napokon aj natrvalo presťahoval. Jozefov mladší brat Eduard Gregor (1896 – 1954) sa preslávil ako umelecký rezbár (niekoľko jeho prác je vystavených v pamätnom dome J. G. Tajovského).

Ľudovú školu vychodil v rodnom Tajove. Študoval na meštianskej škole v Banskej Bystrici (1886 – 1889), na učiteľskom ústave v Kláštore pod Znievom (1889 – 1893) a neskôr na obchodnej akadémii v Prahe (1898 – 1900).

S manželkou Hanou Gregorovou, rod. Lilgová (1885 – 1958) mal dcéru Dagmar (1916 – 2004), vydatú Prášilovú. Obe boli literárne činné.

 Pôsobenie 
V rokoch 1893 – 1904 pôsobil ako učiteľ v Banskej Bystrici, Hornej Lehote a Kolároviciach, 1894 – 1898 v Dohňanoch, Lopeji, Pohorelej a Podlaviciach. Množstvo učiteľských miest vystriedal preto, že sa väčšinou nezhodol s vrchnosťou, či už cirkevnou alebo štátnou, pre národné presvedčenie. Napokon odišiel znovu študovať, tentoraz do Prahy na obchodnú akadémiu, kde jeho štúdium finančne podporovala Českoslovanská jednota. Počas štúdií v Prahe sa stal členom spolku Detvan, zblížil sa s hlasistami aj s českými realistami. Po štúdiu nastúpil do Vidieckej ľudovej banky, neskôr do Tatra banky, no súčasne pracoval i v Ľudových novinách. V roku 1907 sa v Nadlaku oženil s Hanou Lilgovou.

Tajovský sa v roku 1912 stal tajomníkom Klubu Slovenskej národnej strany v Martine a počas vojny (roku 1915) redaktorom Národného hlásnika. V tom istom roku bol povolaný k vojsku a odvelený na ruský front, kde však prebehol do ruského zajatia. V Bobrujsku roku 1917 vstúpil do česko-slovenských légií, bojoval s nimi proti nastupujúcej moci sovietov, bol redaktorom česko-slovenských Hlasov v Kyjeve, od roku 1919 redigoval časopis Slovenské hlasy, po vojne sa vrátil na Slovensko (1920). Po krátkom pobyte v Martine sa usadil v Bratislave, kde bol prednostom legionárskej kancelárie. Roku 1925 bol penzionovaný. V Bratislave žil a tvoril až do smrti. Spolu s manželkou sa stal podporovateľom chudobných začínajúcich autorov. Pochovaný je v rodnom Tajove.

Veľká časť života prozaika a dramatika Jozefa Gregora Tajovského je spojená s rodným Tajovom, s Banskou Bystricou a s obcami v jej okolí: Pohorelá, Lopej, Horná Lehota, Podlavice. Citovo priľnul najmä k Tajovu, ku ktorému sa vracal po celý život. V Banskej Bystrici navštevoval meštiansku školu. Tu sa začínal národne uvedomovať, v tomto meste videl roku 1891 prvomájovú demonštráciu banskobystrických proletárov. Do tohto mesta sa vrátil ako absolvent učiteľského ústavu v Kláštore pod Znievom, aby tu učil krátky čas, necelý rok (1893 – 1894). Potom putoval ako učiteľ po spomínaných i ďalších obciach až do roku 1898, keď pre nezhody so školskou a cirkevnou maďarizačnou vrchnosťou odišiel zo školských služieb, prešiel na obchodnú akadémiu do Prahy a už sa k pedagogickej práci nevrátil.

K rodnému kraju prejavoval lásku a príchylnosť po celý svoj život. Dokázal to i tým, že sa dal pochovať na tajovskom cintoríne, ako si to želala aj jeho manželka spisovateľka Hana Gregorová. Autorom náhrobného pamätníka Jozefa Gregora Tajovského je Ing. arch. Štefan Belohradský.

Od vstupu do slovenskej politiky a verejného života ako hlasista i prúdista (združení okolo časopisu Prúdy), neskôr čelný predstaviteľ Slovenskej národnej strany podporoval čechoslovakistické tendencie.

J.G.Tajovský bol člen výberu Spolku slovenských umelcov i Spolku slovenských spisovateľov. Nositeľ štátnej ceny (1934).

 Prínos pre literatúru 
Naša kultúra má v Jozefovi Gregorovi Tajovskom svojho významného realistického spisovateľa. Od vstupu do literárneho života nachádzal cestu k slovenskému ľudu, k jeho kultúre, s veľkou pozornosťou si všímal jeho život, odkrýval jeho mravné hodnoty, ale i otvorene písal o necnostiach a biedach, ktoré náš ľud, či z viny cudzích, či vlastných panských vrstiev, alebo z viny jednotlivcov, stíhali. A tých bied nebolo málo. Patrilo k nim opilstvo, honba za majetkom, popanšťovanie, pasivita, národná vlažnosť. Napriek tomu dával Tajovský najavo, že chudobní ľudia sú mravnejší ako bohatí, že sú „tajnými boháčmi“, vedia sa rozhodovať pre ľudské dobro. Tajovský vytvoril nezabudnuteľné postavy slovenského ľudového života: starého otca v spomienkovej próze Do konca, úbohého sluhu Maca Mlieča, statočnú Mamku Pôstkovú, obetavú matku v próze Horký chlieb, do krajnej núdze zahnaného dedinského bedára z črty Na chlieb. Súčasne Tajovský pobadal, že existuje spoločenské napätie, že z ľudu vyrastajú postavy odporujúce sociálnej nespravodlivosti. Vedel zachytiť realitu nielen pravdivo a kriticky, ale aj so zmyslom pre humorné situácie. Bol autorom úsmevných postojov, no aj autorom krátkych o vážnych mravno-spoločenských konfliktoch, dramatik našich národných dejín, spisovateľ kárajúci, no vždy láskavý i v slovách varovných.

Jozef Gregor Tajovský vrúcne miloval svoj rodný kraj – Slovensko a jeho ľud, mal dobrý vzťah k bratskému českému národu, bol účastníkom boja za vznik spoločného česko-slovenského štátu, ako slovenský vlastenec odmietol nacionalizmus a fašizmus. Svet, ktorý vo svojom diele predstavil, patrí minulosti. No Jozef Gregor Tajovský a jeho dielo patrí prítomnosti, lebo o ňom vyslovilo pravdu, podloženú hlbokým sociálnym cítením a láskou k človeku.

Ako prozaik patril k vedúcim predstaviteľom druhej vlny slovenského literárneho realizmu, pričom veľký dôraz kladie na sociálne témy; ako dramatik bol zakladateľom slovenskej realistickej drámy. Jeho diela sú spojené s vtedajšími politickými a sociálnymi problémami, pričom okrem kritiky využíval často i humorné ladenie príbehov. Tie zasadzoval najmä do dedinského či malomestského prostredia, kde vynikla jeho schopnosť humorného opisu prostých ľudí a ich každodenných problémov, no tiež vyzdvihoval potrebu ich nápravy. Hojne využíva všetky aspekty ľudového jazyka. V jeho tvorbe dominuje poviedka, dráma, pomenej písal črty, fejtóny a novely. Príležitostne písal i medailóny alebo nekrológy, ale aj politické články.

 Na počesť 
 Divadlo Jozefa Gregora Tajovského, Zvolen
 Gymnázium Jozefa Gregora Tajovského, Banská Bystrica
 Pamätný dom Jozefa Gregora Tajovského, Tajov (1968)
 Školské stredisko Jozefa Gregora Tajovského, Nadlak, Rumunsko
 Základná škola Jozefa Gregora Tajovského, Senec
 Základná škola Jozefa Gregora Tajovského, Banská Bystrica
 hrob s náhrobníkom (akad. sochár Š. Belohradský, 1961) v Tajove
 pamätné tabule v Bratislave, v Dohňanoch a v Lopeji
 literárna pozostalosť v Literárnom archíve SNK
 zbierkové predmety vo fonde ŠVK-Literárneho a hudobného múzea v Banskej Bystrici

 Diela 
Obálka prozaickej knihy J. Gregora Tajovského Smutné nôty. 1. vyd. Budapešť: František Votruba, Ed. Slovenská knižnica, roč. 1., zv. 3,  brož., 1907. 121 (7)  s.|náhľad
Starootcovský cyklus
Do konca, Žliebky, Na jarmok, Prvé hodinky, Do kúpeľa.

 Próza 
 1893 – Na mylných cestách, prozaický debut
 1896 – Čarodejné drevo
 1896 – Starého otca rozpomienky
 1896/1900 – Rozprávky pre ľud
 1897 – Ferko
 1897 – Rozpomienka
 1897 – Omrvinky
 1897 – Z dediny
 1898 – Jastraby
 1900 – Rozprávky
 1901 – Úžerník a iné články
 1902 – Mládenci
 1903 – Maco Mlieč
 1903 – Apoliena
 1904 – Nové časy
 1904 – Besednice
 1907 – Smutné nôty, Slovenská knižnica, roč.I., sväzok 3., Frant. Votruba, V Pešťbudíne 1907
 1908 – Mamka Pôstková
 1909 – Horký chlieb
 1909 – Na chlieb
 1909 – Mišo
 1910 – Umrel Tomášik
 1910 – Lacná kúpa a predsa draho padla!
 1910 – Spod kosy
 1911 – Tŕpky
 1911 – Jano Mráz
 1911 – Kosec Môcik
 1912 – Slovenské obrázky
 1914 – Výklad programu Slovenskej národnej strany
 1919 – Prvý máj
 1919 – Rozprávky z Ruska, próza s vojnovou tematikou
1919 alebo 1920 - Na vojne, so 6. obrázkami zo života česko-slovenských dobrovoľníkov. Sostavil: Janko Sršeň, vydala Slovenská liga v Amerike (obsahuje 20 čŕt, okrem iného aj "V Petrohrade")
 1920 – Na front a iné rozprávky
 1920 – Rozprávky o československých legiach v Rusku, vydalo nakladateľstvo B. Bezděka, Bratislava 1920 (34 čŕt, v 7 celkoch: Pod maďarskou kladou, Mužiki, Družina, V legiach, Revolúcia, Medzi boľševikmi, Nová vlasť)

 Dráma 
 1898 – Anička, divadelná hra (nepublikovaná)
 1898 – Sľuby, divadelná hra
 1898 – Konačka, divadelná hra (nepublikovaná)
 1898 – Jej budúci, "Fraška v jednom dejstve" (publikovaná v r. 1911 v "Divadelnej knižnici"  zväzok XVII., Sl. spevokolu v T. Sv. Martine)
 1899 – Námluvy, divadelná hra (nepublikovaná)
 1900 – Ženský zákon, divadelná hra
 1901 – Nový život, dráma
 1903 – Medveď, dráma
 1906 – Matka, jednoaktovka
 1909 – Statky-zmätky, "Obraz zo života dolnozemských Slovákov v 5 dejstvách", divadelná hra, Divadelná knižnica, Slov. Spevokol v T. Sv. Martine, KÚS, 1909
 1911 – V službe, "Hra v jednom dejstve", Slovenské Pohľady, 1911
 1911 – Hriech, "Tri scény", dráma (Slov. Pohľady, 1911)
 1912 – Tma, "Výjav z ľudu" (Sl. Pohľady, 1912), (pôvodný názov Medzník, vydané v roku 1907)
 1915 – Tragik z prinútenia, dráma
 1915 – Jubileum, dráma
 1922 – Sova Zuza, bábková hra (Slovenské pohľady)
 1923 – Smrť Ďurka Langsfelda, historická divadelná hra
 1930 – Jej prvý román, komédia
 1934 – Blúznivci, historická divadelná hra
 1934/1935 – Sokolská rodina, veselohra (doteraz nebola uvedená)
 1938 – Hrdina, historická divadelná hra

 Zobrané spisy 
 Zv. 1 – 11
 Spisy zv. 1 – 15
 Dielo 1 – 6

 Výbery 
 1936 – Výber z rozprávok
 1951 – Do konca
 1953 – Výber z diela
 1953 – Žliebky
 1954 – Apoliena
 1954 – Stratená statočnosť a iné rozprávky
 1959 – Prvé hodinky a iné rozprávky
 1960 – Horký chlieb a iné poviedky
 1965 – Tajní boháči
 1972 – Pastierča
 1973 – Statky-zmätky a iné

 Publicistika 
 1914 – Výklad programu Slovenskej národnej strany
 1917 – 1918 – Vojna a mier (Kijev, asi 1918)
 1918 – 1919 – Malý kultúrny zemepis Slovenska 1 – 2, dielo napísané v ruskom zajatí, Knižnica slovenských hlasov
 1919 – O samospráve Slovenska
 1919 – Malý kultúrny zemepis východného Slovenska

 Preklady 

 1903 - Anton Pavlovič Čechov: Medveď 
 1904 - Anton Pavlovič Čechov: Ona to bola
 1905 - Anton Pavlovič Čechov: Zločinec

 Dielo v elektronickej podobe 
Statky zmätky  na webe ekniznica.sk
Texty diel v Zlatom fonde denníka SME
 TAJOVSKÝ, Jozef Gregor. Na front a iné rozprávky. Turčiansky sv. Martin : Svetová knižnica, 1920. 63 s. - dostupné v Digitálnej knižnici UKB
 TAJOVSKÝ, Jozef Gregor. Rozprávky o československých legiach v Rusku. Bratislava : Comenius, 1920. 276 s. - dostupné v Digitálnej knižnici UKB
 TAJOVSKÝ, Jozef Gregor, KLÁTIK, Ferdinand. Malý kultúrny zemepis Slovenska : Stolice: Oravská, Liptovská a Zvolenská. V Irkutsku: Československá tlačová kancelária v Rusku, 1919. Knižnica Slovenských hlasov č. 8. 46 s. - dostupné v Digitálnej knižnici UKB
 TAJOVSKÝ, Jozef Gregor. Malý kultúrny zemepis Slovenska 1 : Stolica turčianska. V Jekaterinburgu: Odbočka Československej Národnej Rady v Rusku, 1918. Knižnica Slovenských hlasov č. 2. 16 s. - dostupné v Digitálnej knižnici UKB
 TAJOVSKÝ, Jozef Gregor. Malý kultúrny zemepis Slovenska 2 : Stolica trenčianska. V Jekaterinburgu: Nákladom Odbočky Československej Národnej Rady v Rusku, 1918. Knižnica Slovenských hlasov č. 4. 29 s. - dostupné v Digitálnej knižnici UKB
 TAJOVSKÝ, Jozef Gregor. Malý kultúrny zemepis východného Slovenska : Stolice spišská, šarišská, zemplínska, užhorodská a abanovozámska. V Jekaterinburgu: Československá tlačová kancelária v Rusku, 1919. Knižnica Slovenských hlasov, č. 6. 32 s. - dostupné v Digitálnej knižnici UKB

 Referencie 

 Literatúra 	
 Slovenský biografický slovník, II. zv. E-J. Martin : Matica slovenská, 1987, s. 219-221.
 [GREGOR TAJOVSKÝ, Jozef – GREGOROVÁ, Hana]: Listy : Príbeh manželstva Jozefa Gregora Tajovského a Hany Gregorovej. Bratislava : Archa,  1996. 371 s. ISBN 80-7115-124-6
 HUPKO, Daniel (ed.): Janko Jesenský a Jozef Gregor Tajovský : pramene – dimenzie – reflexia (Zborník z rovnomennej konferencie, ktorá sa uskutočnila 17. októbra 2019 v Múzeu mesta Bratislavy). Bratislava : Múzeum mesta Bratislavy, 2020. 316 s. ISBN 978-80-89636-44-0
 LAJCHA, Ladislav: Jozef Gregor Tajovský : divadelný slovník. Bratislava : Slovenská teatrologická spoločnosť, 2004. 173 s.
 PALKOVIČ, Pavol: Jozef Gregor Tajovský, realistický dramatik predprevratnej slovenskej dediny. Martin : Osveta, 1972. 288 s.
 ROSENBAUM, Karol – MATUŠKA, Alexander (eds.): Jozef Gregor Tajovský v kritike a spomienkach. Bratislava : Slovenské vydavateľstvo krásnej literatúry, 1956. 1181 s.
 ROZKOŠ, Pavel: Jozef Gregor Tajovský v povedomí Nadlačanov : (pri storočnici jeho odchodu z Nadlaku). Bratislava : Vydavateľstvo Spolku slovenských spisovateľov, 2010. 133 s. ISBN 978-80-8061-405-8
 VYDROVÁ, Hana (ed.): Jozef Gregor Tajovský : personálna bibliografia.Martin : Matica slovenská , 1977. 408 s. 

 Iné projekty 

 Externé odkazy 
Záznam o narodení a krste v matrike farnosti Tajov




Kategória:Slovenskí spisovatelia
Kategória:Slovenskí dramatici
Kategória:Politici SNS (historickej)
Kategória:Osobnosti z Tajova
Kategória:Slovenskí prozaici
Kategória:Slovenskí básnici
Kategória:Slovenskí redaktori
Kategória:Slovenskí novinári
Kategória:Slovenskí pedagógovia
Kategória:Slovenskí politici
Kategória:Príslušníci česko-slovenských légií